Prodotti u servizzi fl-2012 (2011)

Korsijiet, Seminars u Konferenzi Il-Kulleġġ implimenta total ta’ 82 (88) attività residenzjali (korsijiet, seminars u konferenzi). Il-valutazzjoni tal-evalwazzjoni tal-attivitajiet turi li s-sodisfazzjon ġenerali għall-attivitajiet tal-Kulleġġ u l-eżiti ta’ tagħlim tiegħu baqa’ eċċellenti b’93 % (93 %). Is-CEPOL laqqa' flimkien 2 098(2 043) parteċipant fl-infurzar tal-liġi u 772 (784) ħarrieġ minn 33 (37) pajjiż (Stati Membri tal-UE u Pajjiżi Terzi) u 27 korp tal-UE u internazzjonali. Ir-rata ta’ attendenza (attendenza/siġġijiet disponibbli) żdiedet b’mod konsiderevoli u laħqet 96 % (80 %) li turi domanda dejjem tiżdied għat-taħriġ tas-CEPOL. Il-Kulleġġ stess organizza 15 (17)-il attività biex jappoġġa lin-netwerk u nieda proċess ta’ applikazzjoni relatat mal-Ftehim ta’ Għotja għall-2013. L-ebda attività ma ġiet posposta għas-sena kalendarja li jmiss. Relazzjonijiet Esterni Politika esterna: is-CEPOL qed jissokta bil-kooperazzjoni tiegħu li qed tagħti riżultati tajbin ħafna mal-imsieħba strateġiċi, l-aġenziji msieħba u l-istituzzjonijiet tal-UE, inkluż is-SEAE u b’mod ċar ġiet identifikata bħala waħda mill-iktar fornituri ewlenin fit-taħriġ għall-uffiċjali tal-pulizija li jieħdu sehem fil-missjonijiet tal-pulizija fl-UE. Fl-2012, is-CEPOL innegozjat b’suċċess żewġ Ftehimiet mal-Moldova u l-Albanija. Żvilupp tal-Manwali tat-Taħriġ u Kurrikula (Komuni) Fl-2012, il-Manwal għall-Ħarrieġa SIRENE ġie editjat mill-Uffiċċju tal-Pubblikazzjonijiet tal-Unjoni Ewropea u distribwit lill-Kumitat tat-Taħriġ SIRENE u lis-Segretarjat Ġenerali tal-Kunsill tal-Unjoni Ewropea. Il-Manwal għall-Ħarrieġa SIRENE ġie użat fil-kuntest ta’ attività SIRENE Ħarreġ u Ħarrieġa. Erba’ Kurrikula Komuni ġew aġġornati u wieħed ġie kkompletat abbażi ta’ Ftehim ta’ Għotja: Vjolenza Domestika, Ħasil tal-Flus, Etika tal-Pulizija u Prevenzjoni tal-Korruzzjoni, Traffikar tal-Bnedmin (aġġornati) u Maniġġar Ċivili ta’ Kriżijiet (ikkompletat). Il-Kurrikulu Komuni dwar il-Europol ġie aġġornat mill-Europol bl-appoġġ tas-CEPOL b’konformità mal-MtQ (1/2007/GB, l-Artikolu 4). (0 Kurrikula Komuni, 1 Manwal tat-Taħriġ fl-2011). Riċerka u Xjenza Wara sforzi intensivi ta’ preparazzjoni għall-Konferenza Ewropea 2012 dwar ir-Riċerka u x-Xjenza tal-Pulizija organizzata mis-CEPOL, l-avveniment bit-titolu “Police Science in Europe: Project, Progress and Projections” (Ix-Xjenza Polizjeska fl-Ewropa: Il-Proġett, il-Progress u l-Projezzjonijiet) li ġibed l-attenzjoni ta’ 120 parteċipant mill-Istati Membri u internazzjonalment, kien meqjus bħala suċċess. Ġiet ippubblikata fuq il-websajt ħarġa oħra ġdida tal-"European Science and Research Bulletin" (Il-Bullettin Ewropew tax-Xjenza u r-Riċerka). Il-librerija elettronika li kull ma tmur qiegħda tikber qed tintuża bħala repożitorju tal-għarfien għall-utenti rreġistrati tal-e-Net fuq bażi regolari. Programm Ewropew ta’ Skambju tal-Pulizija Il-Programm Ewropew ta’ Skambju tal-Pulizija 2012 organizzat mis-CEPOL inkluda l-elementi li ġejjin: — taħriġ tal-Uffiċjali Għolja tal-Pulizija u tal-Persunal; — kmandanti; — żjarat ta’ studju lill-Europol, Frontex, EMCDDA u OLAF; — żjara konġunta ta’ studju lill-Europol u lill-Eurojust għall-PEV tal-Lvant, għat-Turkija u għal pajjiżi tal-Balkani tal-Punent. Il-programm inkluda suġġetti li nibtu mill-prijoritajiet tal-Programm ta’ Stokkolma, miċ-Ċiklu tal-Politika tal-UE kif ukoll minn talbiet mill-Istati Membri. Iż-żjarat ta’ skambju huma magħmula fuq bażi bilaterali, idumu massimu ta’ 12-il jum kalendarju u minimu ta’ 5 jiem ta’ xogħol. Ġew organizzati żjarat ta’ studju għal 3-5 ijiem lill-organizzazzjonijiet imsemmija hawn fuq. Iż-żjara konġunta ta’ studju kienet imnedija esklussivament għal pajjiżi tal-Balkani tal-Punent, għat-Turkija u għal pajjiżi fi ħdan is-Sħubija tal-Lvant fi ħdan il-Politika Ewropea tal-Viċinat. Il-pajjiżi li bagħtu rappreżentanti għall-din iż-żjara ta’ studju kienu; l-Albanija, l-Armenja, il-FYROM, il-Moldova, il-Montenegro, is-Serbja u t-Turkija. B’kollox ħadu sehem 293 (292) parteċipant minn 25 Stat Membru u mill-pajjiżi msemmija hawn fuq. Il-programm kellu baġit ta’ madwar EUR 800 000 iffinanzjat mis-CEPOL. Netwerk Elettroniku (e-Net) L-e-Net (Network Elettroniku) tal-Kulleġġ irċieva 263 450(109 000) viżitatur uniku u kellu 13 189(9 283) utent reġistrat sal-aħħar tal-2012 (żieda ta’ 42 % meta mqabbel maċ-ċifra fl-aħħar tal-2011). F’Diċembru saret laqgħa għall-maniġers nazzjonali tal-e-NET. Irriżulta li l-LMS (is-Sistema tal-Maniġment tat-Tagħlim) tas-CEPOL tat prova li rnexxiet bil-kbir kemm fl-appoġġ ta’ attivitajiet tas-CEPOL kif ukoll għax offriet pjattaforna għall-iskambju ta’ informazzjoni fi ħdan in-netwerk tas-CEPOL. Pjattaformi Miftuħa saru disponibbli wkoll b’tali mod li f’kuntest ta’ tagħlim fuq netwerk, il-komunitajiet tal-prattika jistgħu faċilment jitgħallmu minn xulxin u bejniethom billi jużaw it-teknoloġija onlajn. Tagħlim elettroniku (E-Learning) Fl-2012, il-Kulleġġ żviluppa 4 (5) Moduli ta’ Tagħlim elettroniku dwar is-suġġetti Skwadri ta’ Investigazzjoni Konġunta, it-Trattat ta’ Lisbona, SIRENE u t-Traffikar tal-Bnedmin. Il-moduli jistgħu jintużaw mill-uffiċjali tal-infurzar tal-liġi għall-professjonalizzazzjoni fuq kwalunkwe bażi ta’ ħin/post, biex jappoġġaw it-tagħlim tul il-ħajja u tagħlim individwali awtodirett. Fil-perjodu 1 ta’ Jannar 2012 – 6 ta’ Jannar 2013 total ta’ 1 961(1 765) utent uniku rreġistraw għall-moduli ta’ tagħlim onlajn. Sa Diċembru 2012, 21 (18-il) seminar onlajn ippjanati mis-CEPOL (webinars) ġew implimentati kemm fuq suġġetti relatati mal-puliżija kif ukoll fuq edukazzjoni u taħriġ tal-pulizija, li ġibdu l-attenzjoni ta’ 1 310 parteċipant. 9 webinars oħra ġew implimentati abbażi tal-ħtiġijiet ad hoc tas-CEPOL u tal-Istati Membri, li wasslu għal 357 parteċipant addizzjonali, u li tellgħu t-total tal-parteċipanti għall-Webinars tas-CEPOL fl-2012 għal 1 667(398).